Unha ducia de novos Bens de Interese Cultural, aprobados ou a piques de facelo - Praza Pública\nUnha ducia de novos Bens de Interese Cultural, aprobados ou a piques de facelo\nO derradeiro Consello da Xunta do ano 2018 aprobou (acelerando un ano o prazo previsto de tramitación) o decreto que declara BIC a paisaxe da Ribeira Sacra e, con ela, un gran número de bens materiais e e inmateriais existentes nesta comarca. Ademais, o 2019 está previsto o remate da incoación doutros importantes elementos, dende o Arquipélago de Sálvora ata os Muíños do Folón e do Picón, pasando polo campamento romanro de Aquis Querquennis. Xa en 2020 será a quenda do Parque do Pasatempo ou das esculturas do Mestre Mateo\nA paisaxe cultural da Ribeira Sacra pasa a estar protexida, no que supón o primeiro paso para acadar a declaración como Patrimonio Mundial da UNESCO. Abrangue espazos en 22 concellos, cun total de 180 quilómetros cadrados. Inclúe 70 bens de interese cultural e 634 bens inmobles catalogados. A Ribeira Sacra podería ser a primeira rexión vinícola do Estado que acade o recoñecemento de Patrimonio da Humanidade, reforzando así a súa indentidade e especificidade.\nO Pazo de Tor, en Monforte de Lemos, foi construído no último terzo do século XVIII aínda que tivo que ser reconstruído despois de ser incendiado polas tropas napoleónicas. Na súa biblioteca conserva unha das Cartas Xeométricas de Domingo Fontán. Funciona como museo dende o ano 2006. Sen dúbida, o elemento que máis chama atención é o seu labirinto de pedra, formado por catro espirais, disposto no espazo da horta.\nOs muíños do Folón e do Picón, no Rosal, xa foron declarados BIC en 1998, pero está en proceso de aprobación a ampliación da súa delimitación como lugar de valor etnolóxico. Son un conxunto de 60 muíños dispostos en fervenza, documentada a súa existencia dende o século XVII.\nCampamento romano e mansio viaria de Aquis Querquennis\nCoñecido popularmente como A Cidá, este xacemento arqueolóxico situado en Bande componse dun campamento militar romano (séculos I e II) e dunha mansión anexa (séculos II e III). As primeiras prospeccións realizounas Florentino López Cuevillas na década de 1920. En 1949 foi anegado polo encoro das Conchas, de Fenosa. Foron declaradas BIC o pasado mes de setembro.\nNo século II os romanos atravesaron esta montaña nos seus traballos na procura de ouro. Inicialmente o túnel creado medía 400 metros de longo, pero un derrube no ano 1934 recurtou a súa extensión. Ademais do túnel principal existen máis túneles auxiliares, un preto do principal acceso.\nA Festa dos Fachós de Castro Caldelas celébrase o 19 de xaneiro; comeza coa caída do sol e prolóngase durante a noite. Esta celebración converteuse nunha das tradicións de culto ó lume máis representativas de Galicia, semellante ao Folión de Fachas de Vilelos (O Saviñao) e á Queima das Fachas de Castelo (Taboada), que tamén veñen de ser declaradas BIC.\nOs traballos que dende hai unha década se levan a cabo en Triacastela permitiron achar e documentar pinturas e gravados rupestres que se poderían remontar a 30.000 anos de antigüidade, sendo a primeira mostra de arte rupestre atopada en Galicia. Eirós é, ademais, a unica cova con evidencias de ocupación de Homo Neardenthalis e Homo Sapiens na Península Ibérica. Ademais é un dos xacementos paleontolóxicos máis importantes de Europa para o estudo do Oso das cavernas.\nO Oso de Salcedo é unha máscara característica do entroido de Salcedo, no concello da Pobra do Brollón. Un veciño disfrazado con peles de animal, a semellanza dun oso, percorre as rúas e corredoiras de Salcedo na compaña de "criados", asustando os viandantes, ós que intenta manchar coas súas poutas.\nJordi Carricarte e Juan Castañón de Mena construíron este edificio no ano 1963. O inmoble apóiase no terreo do fondo do pantano por medio dunha impresionante construción duns cen metros de altura. Trátase dun dos máis notables elementos de arquitectura industrial en Galicia.\nA carpintería de ribeira é un dos oficios máis antigos do mundo, contando en Galicia cunha evidente tradición que marcou a historia de todas as localidades costeiras. A profesión conta coas súas técnicas, vocabulario, símbolos e ferramentas características.\nO Arquipélago de Sálvora\nO Arquipélago de Sálvora está formado pola Illa de Sálvora, xunto cos illotes Vionta, Herbosa e Noro e as Sagres e está integrado no Parque nacional das Illas Atlánticas. Está en proceso a súa declaración BIC como "paisaxe cultural". Durante anos estivo poboada e tivo actividade agrícola, gandeira e pesqueira, pero está case deserta desde 1972.\nA fábrica de luz do río Mao\nA fábrica da luz do río Mao, no concello de Parada de Sil, destaca por unha banda pola súa arquitectura industrial vinculada ao aproveitamento da forza da auga para a produción de enerxía eléctrica, construída en 1914 primeiro como La Gallega e despois dependente de Fenosa. Porén, cómpre salientar tamén o seu recente proceso de rehabilitación, que o converteu nun albergue que funciona de xeito complementario coas fermosas pasarelas do río Mao, obra da arquitecta Isabel Aguirre, e das rutas de sendeirismo existentes na contorna.\nUnha ducia de webseries galegas dos últimos anos\nUnha ducia de bandas e artistas gañadoras dos Premios Martín Códax da música dende o 2013\nUnha ducia de mulleres galegas das que os libros de historia deberían falar máis


Patacas cocidas con pel | Consumer\nPatacas cocidas con pel\nCocer as patacas con pel permite manter todas as súas propiedades nutricionais\nA pataca, un dos vexetais que conteñen maior cantidade de almidón, é imprescindible nunha dieta equilibrada e adecuada para calquera grupo de idade. O seu alto contido en auga (o 75%) e a súa pouca cantidade de graxa (se non se consome frita) fana un alimento moi recomendable. Con todo, as diferentes maneiras de cociñalas poden modificar a súa composición nutricional.\nA pel da pataca contén a maioría de fibra e nutrientes, en especial vitamina C, localizados ao redor da pel, que se conseguen manter en parte se as cocemos coa súa propia pel. Con todo, as decoloraciones verdosas e os brotes, como a pel, poden ser tóxicos polo seu alto contido en solanina, glucoalcaloide de sabor amargo, un fungicida e pesticida propio da pataca. Para evitalo, só ha que lavala minuciosamente e eliminar estas partes.\nAs patacas que vaiamos utilizar deben ser aproximadamente do mesmo tamaño para que tarden o mesmo tempo en cocerse. Lavámolas introducíndoas en auga fría cun pouco de sal e vinagre ou zume de limón. Colocámolas nunha cazuela con abundante auga fría e un pouco de sal e pómolas a lume forte ata que comece a ferver. Nese momento baixamos a intensidade do lume e cocemos a lume suave, para evitar que se desfagan.\nDeixamos ferver ata que estean cocidas, aproximadamente 45 minutos. Para asegurarse de que xa están cocidas, só hai que picar e non atopar resistencia. Entón, escurrimos e deixamos arrefriar a temperatura ambiente. Unha vez frías, pélanse, quitando os ollos e córtanse segundo o prato que se queira preparar.\nEste tipo de prato adoita utilizarse para ensaladillas, ensaladas ou na elaboración de purés. Tamén se utilizan en salteados. Para iso, unha vez cocidas, córtanse en rodajas de oito centímetros e se saltean con aceite aromatizado con allo e perexil. Desta maneira adóitanse usar como guarnición.\nEn numerosos pratos\nEntrantes, primeiros e segundos pratos, acompañantes de carnes ou peixes, e mesmo como sobremesas. A pataca é un alimento de uso moi xeneralizado nas cociñas de todos os países do mundo. Os seus principais características, sabor suave e textura agradable, fana un alimento ideal para elaborar en numerosas formas e en combinación con infinidade de alimentos.\nAdemais da cocción, as patacas poden cociñarse fritas, ao vapor, asadas ou guisadas. Para fritir, deben mergullarse en aceite quente abundante, e evitar que adquira unha cor marrón. A preparación ao vapor é a que mellor conserva os nutrientes, mesmo con pel, sempre que se laven ben. Se se ferven, o mellor é elixir patacas temperás, de carne compacta e harinosa, xa que manteñen a súa forma tras a cocción. A guía CONSUMER EROSKI sobre Legumes, cereais e patacas proporciona información práctica para coñecer e sacar todo o partido a estes alimentos básicos e imprescindibles na nosa dieta.\nauga cocidas mantener-gl patatas-gl piel-gl


AQUAM LATAM: VENTOS DE RESTAURACIÓN (I)\n20 de xuño de 2008\nVENTOS DE RESTAURACIÓN (I)\nDesde hai algún tempo observo que en Agolada vai medrando a sensibilidade e o bo gusto á hora de restaurar e recuperar as vellas construcións, expoñentes dunha arquitectura sinxela, que garda todo o encanto e solemnidade da pedra antiga, toscamente labrada e disposta coa graza da tradición rural.\nCabanelas, na propia praza do Concello de Agolada, reconverteu unha construción humilde e insulsa no mellor e máis imaxinativo apartamento de toda a vila. Tres dependencias, perfectamente aproveitadas e deseñadas con exquisitez, nun espazo reducido, e unha fachada que harmoniza co entorno, en perfecta simbiose coa tradición e co recinto dos Pendellos, que se encontra a escasos metros. Tradición e modernidade conxugadas con habilidade e intelixencia.\nE. Ouro no final do Paseo da Parranda levou a cabo a restauración integral desta casa que herdou de seus pais. Foi taberna de feira durante moitos anos e diante dela véndense os repolos desde hai décadas. A pedra inmaculada, sabiamente recintada, recibe o perfecto complemento dunha carpintería de PVC e uns enreixados de forxa nos balcóns certamente orixinais.\nOutras casas, construídas nos anos 40 e 50 vanse remodelando con sensibilidades e gustos variados, sempre bastante respectuosos. Crece o orgullo por amosar a pedra espida, sen recebos nin cales que a enmascaren.\nCómpre aleccionar e aprender do ben feito para repetírmonos nos acertos.\nP.S. Nesta entrada había un hórreo restaurado. Retireino por non disgustar a ninguén. Porque nunca foi nin será o meu obxectivo. Éche ben certo que moitas veces as boas intencións non cadran coas susceptibilidades tan diferentes.\nEtiquetas: AGOLADA, ARQUITECTURA POPULAR\nCuspedepita 18:59:00 CET do 21 de xuño de 2008\nSempre quixen ter unha casa de pedra para restaurar. Ata agora non o conseguín, pero non perdo a esperanza :-)\n¿Queres crer que na miña aldea restauraron unha casa preto das ruinas do castelo e non puideron deixar a pedra á vista? Hai cousas que non entendo...\nO mesmo pasou fai anos coa igrexa da Fonsagrada. Algúns día heiche mandar unhas fotos sobre o tema.\nO Raposo 15:44:00 CET do 22 de xuño de 2008\nDespois de tantos anos de chambonadas semella que últimamente estamos a facer as remodelacións das casas con mellor criterio. Deixámonos de tanta modernidade e recuperamos o gusto polo que sempre foi noso.\nE xa era hora.\nChousa da Alcandra 12:02:00 CET do 24 de xuño de 2008\nPois é de xustiza felicitar a eses veciños de Agolada que con tan bo xeito están acometendo as obras de restauración. Ás veces non é cuestión de cartos, se non -simplemente- de bo gusto e de sentido da estética, que se adapte ao entorno sin agredir á vista.\nMeris 08:18:00 CET do 1 de xullo de 2008\nVaia chulada. Agora que vexo esas fotos, preguntome eu cando acabaran meus pais a sua....


O FETEGA presenta a súa programación coa estrea de 'Serva me Servabo te' | Erregueté\nO Festival contará coa estrea da tan esperada montaxe do CDG, Serva me Servabo te, dirixida por Belén Bouzas e os irmáns Diego M. Buceta e Fran Martínez. Unha peza que dialoga coa danza e o traballo físico e que fala dos afectos e do colectivo. Do agarrarse forte das mans ante o adverso. Do soster o corpo que permanece a carón como se fose o teu. Todas reflexións urxentes para estes tempos. Poderá verse o domingo 5 de setembro no auditorio.\nO luns 6 será o momento de Bailar agora, a aplaudida proposta de Marta Alonso Tejada, primeira montaxe de danza nomeada nos María Casares deste ano. Segundo a sinopse, é “un impulso por situarnos no tempo actual, no afecto e na emoción do que estamos a compartir aquí e agora bailando”.\nO Premio de La Quintana Teatro chegará o martes 7 ao Auditorio. Unha comedia con texto de Santiago Cortegoso e dirección de Marián Bañobre, que conta a situación que viviremos nun futuro próximo, un momento no que o progreso tecnolóxico e a loita polo éxito económico, sentimental e social foron tal que se viron obrigados a caer en «O Premio» como única fórmula para acadar a felicidade.\nMonólogos, moito humor e mesas redondas\nTodo o que xa creías saber sobre o sexo seguro e o amor, redescuberto con moito humor, moito rigor e un pouquiño de mala leite é a proposta de Malala Ricoy no seu monólogo Sexo seguro seguro? seguro! Un relato en primeira persoa sobre os retos para querer e quererse a unha mesma sendo muller, nesta sociedade que se poderá ver a tarde do domingo 5 na Casa da Cultura.\nUn vikingo no Fetega é o monólogo de O Chuso de Catoira que se poderá ver o luns 6 na Casa da Cultura, onde tamén estará Marta Doviro o martes 7 con Memorias dunha rapasa da costa.\nO FETEGA tamén programa obradorios da man de Fernando Tato e Antón Coucheiro, así como mesas redondas cunha visión feminista.\nMoitas das actividades serán de balde, agás as representacións nocturnas, no auditorio municipal, a prezo reducido de 8 euros cada función. Ademais, haberá un pack especial para as 3 funcións a un prezo reducido de 21 euros. Os monólogos cómicos custarán 5 euros, e o pack para os tresespectáculos, 12 euros. O bono FETEGA, as tres funcións do Auditorio municipal, incluída a gala de premios, e os tres monólogos da Casa da cultura, pode adquirirse tanto na web como na billeteira, por 30 euros.\nA gala do martes 7 que pecha o festival cos premios “Dorotea Bárcena”, estará conducida por Arantxa Treus, gañadora na edición anterior do premio á mellor monologuista. O xurado 2021 que avaliará as obras a concurso está composto por Luma Gómez, Eduardo Alonso e Miquel Insua. As mesas redondas arredor da muller serán de balde.\nNeste artigo falamos de: CDG Centro Dramático Galego, Celso Parada, FETEGA Festival de Teatro Galego, La Quintana Teatro, Marian Bañobre, Marta Alonso Tejada, Pálido Domingo, Santiago Cortegoso


Contos de nenas grandes e pequenas - DE FRONTE á violencia de xénero\nContacontos para público infantil e familiar, con Marta Ortiz e Brais das Hortas. En aberto do 23 ao 29 de novembro de 2020\n“Contos de nenas grandes e pequenas” é unha produción de Marta Ortiz e Brais das Hortas, na que por medio da narración oral e a música, nos achegan historias de nenas diversas pero cunha voz propia:\nXa hai moitas historias de homes! De cabaleiros, príncipes e guerreiros…\nE nós quixemos contar historias de mulleres. Princesas non, pero si guerreiras!… ou non… ou de todo un pouco. Porque hai moitas mulleres. Todas moi diferentes, pero todas cunha voz : a súa.\nDo 23 ao 29 de novembro estiveron aquí dispoñibles catro contos de nenas (das grandes e das pequenas) con voz propia. Nenas que comparten, que vencen aos seus medos ou aos medos da xente, capaces de grandes aventuras como ir a polo lume ou subir ao monte máis alto a falar cun monstro. Nenas que tamén lle teñen medo á tormenta. Ou que xogan á pelota.\nPero iso si : nenas… que xa toca!


Máquina de Cor Carne en día de Sol Intenso | Terapeuta psicoespacial | Monica Alonso\nA actuación no espazo ten máis de arquitectónico que de escultórico. As decisións a tomar en relación co proxecto están para min máis próximas a unha adaptación de función que de forma. Cando me ofertan un espazo para intervir, sei que o traballo desde o seu inicio depende de variábeis a ter en conta, pero non me molesta, todo o contrario, obrígame a seguir e manexar todos estes valores existentes.\nA oferta para a exposición Urbanitas é a sala do panóptico do museo. Un espazo de planta circular coroado cunha cúpula, que marca un punto central e de expansión do resto do edificio.\nAs enerxías e as casualidades están sempre en movemento, de vez en cando páranse para concretar algo que veu xirando máis ou menos tempo. Eu volvía de pasar 6 meses en Roma e podo dicir que o que máis me podía apetecer nese momento era un espazo con cúpula. De todo o que vivín en Roma o que máis me impresionou foi o Pantheon o día do solsticio de verán. Escoitara as excelencias deste día coa perpendicularidade do sol entrando pola apertura da cúpula, pero en ningún grao puiden imaxinar o que sentín nese momento. Un tubo de luz solar baixaba como unha chumbada sobre o centro da edificación, eu situeime no punto e sentín como me cubría toda esa enerxía. Desexei que ese momento se conxelara, que non pasara o tempo, pero os minutos avanzaban e o punto ía variando ata desaparecer a intensidade do efecto. Pedín que a enerxía que recibín durara moito tempo, que me acompañara e protexera.\nEn cada cúpula construída hai unha conexión co ceo, unha antena que recolle enerxía para manifestarse nun interior magnífico, grandioso en beleza e grandioso en tamaño. O que a min me suxiren as cúpulas, especialmente a do Pantheon, é unha intención de diálogo co espazo exterior. Dáse unha moi interesante propulsión de poder, tanto de fóra a dentro coma de dentro a fóra.\nUn dos meus intereses de creación está en dar forma arquitectónica, real, a sensacións. Dar forma a conceptos de base abstracta, Transplantes de Amor, Fantasía, Beleza; Amor nas Nubes. En 2003 creo o programa PEP –Potenciación Espacial de Percepción– coa idea de que calquera lugar pode ser transformado para vivir unha sensación intensa. Cada lugar presenta unhas características especiais que debemos buscar con atención para así poder potencialas, PEP de Comfortworld ofrece esta posibilidade. Os especialistas en psicoespazo de ComfortWorld fan unha valoración exhaustiva do lugar ofertado, ven con total atención as posibilidades que presenta para así poder construír para ti unha sensación. Esta é a filosofía do programa que aplico por primeira vez na construción da Clínica de Percepción e o que sigo para a intervención que propuxeron no MARCO.\nO primeiro que ten que acontecer é que alguén me propoña un proxecto. Cando viaxo para ver o lugar ofertado, fágoo con moito nerviosismo, sobreestimulada. Sei por experiencia que a primeira impresión será decisiva, achégome tan excitada que neste primeiro contacto xorde xa a idea. Analizo o espazo, tento a escala, sinto as enerxías que flúen e observo cada un dos elementos que fan que ese lugar teña algo a potenciar. É o propio lugar o que fala con claridade, tan só hai que saber escoitar. Esta primeira impresión para nada é a resolución do proxecto, o que eu sinto é unha sensación, unha vibración á que teño que dar forma para canalizar cara ao espectador unha peza artística. O segundo paso é pedir os planos, nese material está a solución que teño que dar. Cando analizo os planos, a idea preséntase xa con claridade, é unha cuestión de fluídos a controlar.\nA sala do panóptico do museo é un espazo marcado por unha forte verticalidade que baixa para expandirse con empuxe cara a todas as salas radiais do edificio. A primeira idea foi aproveitar esa concentración de forza, tomar o potencial que entra do exterior pola cúpula e facelo perceptivo. Outra cuestión que me resultaba fascinante era tomar a verdadeira medida do espazo. Canto necesita medir un espazo para ser grandioso? O tubo que canalizaría a enerxía daba unha medida de 12 metros de alto x 2,50 metros de diámetro. Todo un reto de construción que proporcionaba dúas respostas: a realidade da medida dun lugar especial con cúpula e a construción dun tubo de canalización de enerxía que ocupa ese espazo.\nMáquina de cor carne en día de sol intenso é o título da sensación perceptiva que quero construír. Quedando así o proxecto dividido en dúas partes: o tubo de canalización de enerxía e a máquina que a recibe para facela efectiva. O tubo, partindo da cúpula e apoiándose na máquina, tiña xa unha medida e un obxectivo; sería de dúas cores azuis –azul ceo artificial para o exterior e azul ceo natural para o interior– Para conseguir o efecto de día de sol intenso necesitabamos un aumento considerable de luz; que na súa natureza artificial conxelara un momento de por si efémero.\nOutra calidade que define o meu traballo é o uso da cor, a maior parte da carga na intervención espacial vai no uso da cor, é máis, teño feito proxectos baseados case ou exclusivamente na cor. Máquina de cor carne é resultado da investigación na que me atopaba traballando nese momento; a través da cor carne pretendía afastarme da simboloxía das cores máis puras para entrar en cores de base psicolóxica, cores de laboratorio. Investigación que se ve resumida na peza As cores da carne, do vermello conxestivo ao verde marciano, da que tomo as cores da máquina. No exterior, o centro é de cor carne viva 2 e os corredores, de carne ruborosa; no interior, a máquina vai en carne rosada 2 e os corredores, en carne rosada 1 e carne natural 2.\nA enerxía baixa polo tubo que canaliza e incide directamente nas nosas carnes. A intención deste proxecto non vai máis alá do que o título relata, aínda que é resultado do traballo feito por min nos últimos anos a través das Centrífugas de Amor e Fantasías. A Máquina de Cor Carne ten forma circular, pechada por 6 cilindros con forma anatómica, e dous corredores de acceso. Cando deseño unha sensación perceptiva intensa, inclúo sempre un acceso preparatorio que o espectador ten que percorrer, un traxecto depurador que o prepara para o que vai a sentir.\nUn último detalle, a peza ten son, un ruído de máquina. Hai tempo lin un artigo sobre como acougar a un bebé cando chora, e propuña facelo con sons. No útero materno, hai un ruído de fondo provocado polo fluxo sanguíneo da nai, reproducir este son podería axudar a tranquilizalo. Nese momento, pensei en localizar ese son, o máis parecido que atopei foi Atmosfera interior de nave espacial 1, que xa é casualidade!!


A Dirección Xeral de Saúde Pública da Consellería de Sanidade informa que, na última actualización, o número de casos de coronavirus en Galicia ascende a 1.598, deles 389 son da área da Coruña, 99 da de Lugo, 186 da de Ourense, 202 da de Pontevedra, 396 da área de Vigo, 288 da de Santiago, e 38 da de Ferrol.\nDo total de pacientes positivos, 69 permanecen en UCI, 409 están en unidades de hospitalización e 1.120 no domicilio. Polo de agora, en Galicia rexistráronse 25 altas de pacientes e 30 falecementos. Os últimos falecementos corresponden a dous varóns de 82 anos, que estaban ingresados no Complexo Hospitalario Universitario da Coruña, e que tiñan patoloxías previas; e a outro varón de 74 anos, que estaba ingresado no Hospital Montecelo de Pontevedra, e que tamén tiña patoloxías previas.\nO número de PCR realizadas é de 7.936.


Partido Popular de Mugardos: Preguntas realizadas polos/as concelleiros/as do PP ó gobierno municipal no pleno de novembro.\nPreguntas realizadas polos/as concelleiros/as do PP ó gobierno municipal no pleno de novembro.\nPreguntamos ó concelleiro de cultura e deportes (Sr. Bouza) cando pensan sacar do caixón a proposta do PP de ordenanza de instalacións deportivas e o anexo a este de Regulamento de uso para o campo municipal de herba artificial da Pedreira, a fin de que se teña constancia do uso preferente do Galicia de Mugardos, e se poda acceder tamén a él polos usuarios que así o desexen. Presentamos por escrito a nosa proposta hai 2 meses.\nPreguntamos ó concelleiro de obras e servizos (Sr. Roca) cando pensaba ler a proposta presentada polos grupos municipais por escrito sobre ordenanzas para o mercado municipal. Recordamos que EU presentou unha, o PSOE outra e o PP outra máis.\nO alcalde responde que "na próxima comisión de deportes vai a ir o regulamento ese. E na de servizos a ordenanza municipal do mercado". Seguimos esperando...\nFixemos un rogo á concelleira de Benestar para que na medida do posible se levara por emerxencia social ás axudas pàra xoguetes de nadal, para que ningún neno/a quede sen xoguetes. A proposta do PP recolleuse e levouse a comisión de benestar.\nSeguimos pediendo paneis informativos nas parroquias para que se coloque aló informacion do Concello de interese. Sin resposta ainda.\nPedimos tamén a sinalizacion de lugares e zonas cun letreiro, xa que son varias as ambulancias que non encontran con facilidade as casas. Seguimos sen noticias.\nSolicitamops información relativa ó PXOM xa que os redactores e mais ainda o grupo de goberno está desaparecido neste asunto. Así non pode haber nada. Tema tabú????\nAnónimo 13/12/11 13:27\nSín minusvalorar as demais cuestións , que non deixan de ser preocupantes , voume a centrar no tema do PXOM por considerar que estamos ante un feito inaudito posto que nos últimos tempos foron repetidas as veces nas que o Partido Popular , non sei si tamén outros grupos municipais , interésase e reclama información sobre esta cuestión cada vez máis preocupante, dado o silencio absoluto do goberno municipal do BNG que non se corresponde coa transparencia exixible ao exercicio da actividade pública e que dá lugar a pensar que algo se pretende ocultar .\nNo Diario Oficial de Galicia de 28 de novembro de 2008 , publicouse a licitación da revisión do Plan Xeral de Ordenación Urbana do Concello de Mugardos por importe de 104.400 euros e , entre outras cuestións , fixábase un prazo de execución de 30 meses .\nA mediados de febreiro de 2009 adxudicáronse os traballos de revisión do PXOU por importe de 93.475 euros á empresa Ambito Ecourbanismo .\nHoxe 13 de decembro de 2011 a pesar de pasar con fartura o prazo de 30 meses nada se sabe desta cuestión . E o máis grave de todo iso é que tampouco o saben , ou si o saben cálanno , o cal sería moito peor , os nosos representantes públicos municipais .


Luís Bará: “Outro monte é posible e está aquí en Salcedo” - Novas - BNG comarca de Pontevedra - BNG - Bloque Nacionalista Galego\nLuís Bará: “Outro monte é posible e está aquí en Salcedo”\nBará nos montes de Salcedo\nbngpontevedra 21 xuño 2020 - 14:01\nMontes Luís Bará Galegas2020\nPontevedra, 21 de xuño de 2020. “Outro monte é posible e está aquí en Salcedo moi preto de nós”. Así o manifestou hoxe o cabeza de cartel do BNG pola provincia de Pontevedra, Luís Bará, que neste domingo fixo unha visita a A Armada en Salcedo coa directiva da comunidade de montes da parroquia para comprobar as potencialidades do monte. Destacou que o BNG apostará dende a Xunta por un monte multifuncional no que se priorice a diversificación, o confinamento do eucalipto, e os valores ambientais, sociais e culturais.\nAcompañado do alcalde de Pontevedra, Miguel Anxo Fernández Lores, das concelleiras Carme Fouces, Demetrio Gómez Xunqueira, Alberto Oubiña, e Xaquín Moreda, e da portavoz municipal en Vilaboa, Ornela Fernández, o candidato fixo un recoñecemento expreso do que cualificou como “excelente labor” da comunidade de montes. Asegurou que é un exemplo a seguir e a mostra do que pode ser o monte galego cun goberno como o do BNG que cambie de raíz a política forestal e aposte “por un monte vivo e por un monte multifuncional, polo monte galego do século XXI, polo monte do futuro”.\nBará destacou que Salcedo é un monte vivo, produtivo e diversificado con árbores autóctonas e árbores destinadas á produción de froito, que apostou pola eliminación de especies invasoras e ao confinamento do eucalipto. Salientou tamén as súas funcións e valores ambientais “que protexe a saúde das persoas e tamén do planeta”, e que permite combater con eficacia o cambio climático que actúa como grande escudo protector fronte aos lumes forestais, “un dos grandes riscos que teñen o noso rural e zonas urbanas”.\nAsí mesmo, o cabeza de lista destacou que no caso de Salcedo “estamos a falar dun monte social, que actúa como un lugar de convivencia de lecer, de actividade deportiva saudable e respectuosa coa contorna e onde hai proxectos tamén de construír equipamentos deportivos para a parroquia por parte do Concello. Un monte entendido como espazo cultural e como recurso para o coñecemento da historia e do patrimonio mediante roteiros de interpretación ou a recreación dunha aldea neolítica”, lembrou.\nO cabeza de lista por Pontevedra afirmou que o BNG apostará dende a Xunta por un monte multifuncional no que se priorice a diversificación, o confinamento do eucalipto, e os valores ambientais, sociais e culturais\nCon Salcedo como base, Bará lembrou que o BNG aposta pola creación dunha nova Lei de Montes para resolver a cuestión da propiedade comunitaria pola súa singularidade; pola modificación da lexislación en materia fiscal para mudar o tratamento que teñen as comunidades de montes, ás que se lle aplican o imposto de sociedades como se fosen unha empresa que ten un lucro directo; polo cambio no reinvestimento do aproveitamento do monte, para flexibilizalo e adaptalo a cada realidade e a cada situación concreta; polo cambio da xestión pública do monte; e pola realización dun novo Plano Forestal onde se poña límite á superficie de eucalipto.\nBará destacou que o vindeiro 12X é o momento de que Galiza aposte por un cambio galego que permita desenvolver as potencialidades do país fronte á parálise dos últimos 11 anos co Partido Popular. O nacionalista destacou que o BNG ten un proxecto de país propio, solvente, e de futuro cunha líder como Ana Pontón con capacidade e que exemplifica a aposta pola modernización do país. “A papeleta do BNG ten valor dobre porque serve para derrotar ás políticas da dereita e construír unha sociedade máis igualitaria e tamén para vencer ao centralismo e a dependencia “e desta maneira poñer os recursos do noso país ao servizo do benestar e do progreso colectivo”, subliñou.\nBará afirma en Cotobade que “a innovación é o motor para catapultar o rural de cara ao futuro”


Corcubión pide apoio á Deputación para o arranxo do Campo de Fútbol e a Casa da Cultura - Corcubión - Que pasa na costa\nO presidente da Deputación Valentín Formoso, co alcalde de Corcubión, Lalo Insua, e o teniente alcalde Pepe Louro\nEsta mañá, o presidente da Deputación, Valentín González Formoso, recibúa ao alcalde de Corcubión, Lalo Insua, e o tenente alcalde, Peoe Louro. Os corcubioneses pediron apoio económico ao ente provincial para a mellora de distintas infraestruturas municipais como o campo de fútbol e Casa da Cultura. Ambas espazos sofren as consecuencias do tempo, con numerosas denuncias por falta de mantemento da oposición.\nO alcalde quixo facer fincapé no carácter de “centro administrativo comarcal” de Corcubión, facendo ver que isto ocasiona importantes gastos de mantemento de edificios coma o Rexistro, os xulgados, o cuartel da Guardia Civil ou Capitanía Marítima.\nParalelamente, o Plan Único inviste este ano 200.773 euros no municipio, dos que 40.000 serán para gastos sociais.\nSe nos últimos anos o POS permitiu acometer importantes obras coma o saneamento e pavimentación da travesía San Marcos e das rúas Moncho Reboiras, Salvador Allende, J.B. Carrera Fábregas ou a Avenida da Mariña, este ano a liña varia. O pleno aprobou a proposta (sen consenso) do goberno (cos votos a favor do BNG e Sempre Corcubión, o voto negativo de Pacor e a non presencia do PP), para empregar 60.000 euros en gasto corrente; 75.000 nunha obra en Agra da Ribeira de máis de 100.000; e outros 75.000 para recursos propios.\nCorcubión sacou adiante os seus orzamentos para 2021.\nA caño libre… 11 anos despois.\nA oposición pide o mantemento da Casa da Cultura e a rehabilitación da Agra da Ribeira.


O Concello de Santiago aproba a expropiación de terreos do Castelo de Rocha Forte\nTemas: SANTIAGO DE COMPOSTELA PRENSA FEGAMP FESTAS BIOMASA AUDIOVISUAL XUNTA CONCURSO DEFENSA FAMILIA CASTELO LUZ MOCIDADE NENOS BALTAR\nO Goberno local de Santiago de Compostela aprobou definitivamente o expediente de expropiación dos terrrenos adscritos ao Castelo de Rocha Forte, que ascenderá finalmente a un importe de algo máis de 195.000 euros.\nPor E.P. | SANTIAGO DE COMPOSTELA | 16/05/2019 | Actualizada ás 14:57\nO Goberno local de Santiago de Compostela aprobou definitivamente o expediente de expropiación dos terrrenos adscritos ao Castelo de Rocha Forte, que ascenderá finalmente a un importe de algo máis de 195.000 euros. Así o trasladou o rexedor municipal, Martiño Noriega na rolda de prensa para informar os asuntos tratados na xunta de goberno local, celebrada este xoves.\nCon iso dá luz verde ao expediente de expropiación para a execución do Plan Especial de Protección e Acondicionamento do Parque Arquelógico da Rocha, co que "quedará liquidada" unha vella demanda dos veciños da zona. Trátase de "un longo proxecto", lembrou Noriega, que contou cunha aprobación inicial en 2016 pero que tivo que quedar en espera mentres se resolvía o proceso de alegacións.\nEn concreto, tratábase de terreos propiedade da Familia Baltar, que solicitaban que a leira familiar fose expropiada na súa totalidade e non de "forma parcial", como se recollía na proposta inicial. Finalmente, resolvéronse as alegacións neste sentido para impulsar esta iniciativa, incrementándose "en pouco máis de 20.000 euros" o custo inicial.\nO Goberno local tamén aprobou a execución da sentenza e a apertura do proceso de adxudicación de obras nun edificio da rúa García Prieto, co obxectivo de axustar a súa situación "á legalidade", por un importe de licitación de 284.220 euros.\nNoriega explicou que se trata dun conflito que se arrastra "desde a década dos 90". Os veciños denunciaran a falta de axuste das actuacións no inmoble e, ante a falta das obras correctoras por parte da promotora, solicitouse ao Concello a execución das actuacións. Con este fallo, finalmente sacarase a concurso estas actuacións e, no momento en que estean executadas, repercutirase " sobre a promotora", que "non cumpriu coas sentenzas previas", o custo que quedará.\nCOMEDORES E IGUALDADE\nA xunta de goberno tamén aprobou a convocatoria de axudas de comedor, adquisición de material escolar e actividades extraescolares para alumnos de centros públicos e concertados sostidos con fondos públicos, de 2º ciclo de Educación Infantil e Primaria, para o próximo curso. O total ascende a uns 600.000 euros e o rexedor local destacou que con esta achega darase servizo a 1.200 nenos da cidade.\nTamén se impulsou a programación de actividades e gastos para a implantación de varias medidas enmarcadas no Pacto de Estado en materia de violencia de xénero, por un importe de algo máis de 18.000 euros. Esta contía destinarase á implementación dun punto lila durante as Festas dá Ascensión e para a creación, produción e edición dun documento audiovisual contra as agresións machistas e sobre o control e os micromachismos, dirixido á mocidade do concello.\nFinalmente, entre outros temas, Noriega destacou a aprobación da adhesión do Concello de Santiago ao convenio de colaboración subscrito entre a Xunta, a Fegamp e Seaga de prevención e defensa contra incendios forestais e para establecer un sistema público de xestión de biomasa nas franxas secundarias.\nAsí, o convenio afecta os montes e terreos forestais incluídos nestas redes de franxas secundarias de xestión de biomasa, e especialmente aos terreos situados preto de núcleos de poboación, para asegurar a súa retirada con anterioridade ás épocas de maior perigo de incendios.\nVista do Castelo da Rocha Forte (Santiago). EP/IRENE VIÑA - Arquivo / Europa Press\nA Deputación de Pontevedra aproba unha modificación de crédito ante o impacto do coronavirus


Como eliminar o pelo dos pezones - definitivo Bezzia\nAínda que moita xente (especialmente homes) non quere entendelo, deberían sabelo moitas mulleres teñen o pelo solto ao redor dos pezóns e que é algo totalmente normal no corpo feminino. Ademais, as mulleres non teñen por que avergoñarse de nada porque é o seu corpo e é algo totalmente natural.\nO certo é que as mulleres xa están no verán ou no inverno Adoitan ter a mesma constancia á hora de afeitarse se son patas, axilas, pubis, inglés ... é dicir, todas as áreas que poden ter pelos non desexados. Isto é algo que todas as mulleres fan para sentirse máis fermosas, máis hixiénicas e máis atractivas, ademais e por suposto ... para sentirse máis limpas e máis hixiénicas.\n1 Vaia ben rapado que nos gusta\n2 Por que decidimos quitar os pelos dos pezóns\n3 Por que saen pelos nos pezóns?\n4 Debería preocuparse?\n5 Como eliminar o pelo dos mamilos (e como non facelo)\n6 Arrámao con pinzas\n7 Non te afeites\n8 Non empregue cremas\n9 A través da electrólise\n10 Tratamentos con láser\nVaia ben rapado que nos gusta\nTamén é certo que na nosa sociedade gústanos estar ben afeitados para amosar as pernas no verán ou na piscina ... cando hai pelos que non nos gustan no corpo, simplemente retirámolos. Pero que pasa cando se trata de pelos de pezón?\nEsta área de mulleres é unha área íntima que é delicada e pode que non saibas como debes depilarte para evitar facerche dano. Se os pelos dos pezóns non che molestan, non importa, non te preocupes e non sigas lendo. Pero é probable que como nos ocorre á maioría de nós ... te molesten e queiras eliminalos completamente da túa vida. Non te preocupes porque che traio a solución.\nPor que decidimos quitar os pelos dos pezóns\nBeter 34062 - Pinzas, ...\nA verdade é que hoxe hai moitos métodos de depilación para escoller o que mellor se adapte a vostede. Para quitarlle o pelo aos pezóns cómpre sentirse cómodo e poder facelo sen ningunha presión, é dicir, debe ser a súa decisión ter mellor aspecto. É realmente unha moda para ter unha imaxe máis coidada dos seos da muller. Actualmente aínda sucede que os pelos das zonas equivocadas teñen un aspecto estético bastante malo.\nNeste sentido, cómpre ter en conta que no caso das mulleres, moitas se depilan por moitos motivos diferentes como motivos estéticos ou para aumentar a autoestima. Moitas mulleres non se senten sexy pelos nos pezóns e, polo tanto, baixar o nivel de autoestima, algo facilmente controlable cando son completamente eliminados ou polo menos debilitados para que non saian coa mesma frecuencia.\nPor que saen pelos nos pezóns?\nAínda que certamente ter pelo nos mamilos non é motivo de alarma, non obstante non todas as mulleres queren ignoralo, polo que se ves que esta condición empeora aínda que as elimines con frecuencia terás que acudir ao teu xinecólogo antes de que empeore precisa axudarche dalgún xeito médico. Pero é importante saber por que saen pelos nos pezóns e comprende por que sucede.\nAntes de eliminar os pelos dos pezóns é necesario saber por que se producen e cales son as causas, para que poida entender o seu corpo. O pelo nos pezones pode saír porque:\nOs cambios hormonais prodúceno.\nAs mozas acaban de comezar a menstruación.\nPor mor das pílulas anticonceptivas.\nPor razóns xenéticas.\nHai mulleres que cando ven o pelo que sae dos pezóns alarmanse rapidamente pero a realidade é que non é un problema de saúde, senón algo totalmente normal como mencionei ao principio. É unha condición natural das mulleres do mesmo xeito que ocorre cos homes. Aínda que pode ser vergoñento, non ten por que ser algo que cause problemas de saúde.\nAínda que se é algo que che preocupa porque pensas que pode ser un problema de saúde porque está asociado a outros síntomas, non dubide en falalo co teu médico. Por exemplo, se tes pelos no pezón e son demasiado grosos e grosos, terás que ver co teu médico para poñer fin a esta situación.\nComo eliminar o pelo dos mamilos (e como non facelo)\nSe os pelos da mamila estanche a avergoñar, non sufras porque podes quitalos sen problemas. A continuación vou comentar algunhas das formas.\nArrámao con pinzas\nEsta é a forma máis sinxela e extensa xa que podes facelo nun momento e tamén resolverá o problema. Isto axudarache a evitar os pelos encarnados. Un pelo encarnado no pezón pode causarlle moitos problemas no futuro.\nNon te afeites\nA zona do pezón é moi sensible e fina, polo que non debes empregar a folla xa que ademais de cortar o pelo e non sacalo corre o risco de facer un corte doloroso. E o que é peor, o o pelo sairá máis duro, máis groso e con máis frecuencia.\nNon empregue cremas\nTampouco é aconsellable usar cremas depilatorias polo mesmo motivo que a lámina. Esta área é demasiado sensible e podería empeorar o problema danando o peito.\nA través da electrólise\nEste método é unha forma permanente de depilación para eliminar os pelos do pezón e destrúe completamente o folículo piloso usando a calor como ferramenta principal. O bo é que evitará que o pelo volva a crecer e que mal o ten que facer un profesional e que seguramente lle custará moitos cartos.\nOs tratamentos con láser son outra forma de eliminar con éxito o pelo do pezón. En realidade funciona mellor cando o pelo está máis escuro, polo que se os pelos do pezón son demasiado claros, é mellor evitar esta forma ou gastarás o diñeiro por nada.\nEntón, se tes o pelo nos pezóns, non te preocupes porque sabes que non é motivo de preocupación nin de alarma. Entón, se non queres ter estes pelos desagradables e desagradables nos peitos, elixe o xeito que máis che guste e iso te faga sentir máis cómodo.\nCamiño completo ao artigo: Bezzia » Beleza » Trucos de beleza » Como eliminar o pelo dos mamilos\nProbei todos os teus camiños e ningún funcionou para min. un fracaso !! a cera é moi forte, a crema irritoume, as pinzas deixáronme pequenos puntos vermellos e coas outras que cortan e non quitan o pelo das raíces córtome eu.\ndefinitivamente un fiasco lendo o teu blog.\nResposta a Orieta\nXa leu? ¿Sabes ler? Di "NON depilarte con crema" di "NON cunha folla"\nResponde a Chucho\nReira Suzuki dixo\nProbei as pinzas e a verdade é que case non doe e funciona ben. Non recomendo a cera porque é unha zona demasiado sensible. E a navalla normal só corta o pelo e podes ver pequenos puntos negros e non tardan dous días en crecer ... Entón, a opción máis efectiva creo que son as pinzas ou unha navalla eléctrica 🙂\nResposta a Reira Suzuki\nsi ... doe moito, e aínda non entendo por que están aí e o peor de todo é que todas as mulleres que me rodean din que non teñen polos nesa zona !!!! este é o peor 🙁\nNon entendo por que dis que doe ... Non lera isto, e no seu día miña nai díxome que se algún día saíra algo de pelo ao redor da miña pezoña quitaríallo coas pinzas .. Imaxino que como todo dependerá da cantidade, pero se hai tres ou catro pelos cada quince días, aseguroulle que non doe ... E ao que non serviu de nada: se o probou todo e ten non me serviu de nada, terás un problema máis grave, vai ao xinecolo ou ao centro láser ... O que non desaparecerán é cm máxico .. A dor é relativa, xro insisto en eliminar tres pelos con pinzas, ti pode resistir sen ser super muller.\nGrazas pola túa contribución Miriam! 🙂\nTeño 14 anos e teño o pelo no peito, o peor é que non hai dous de cada catro. Son varias, pero tampouco son negras e grosas.\nNon sei como quitalas, tamén teño pelo na barriga e no peito pero non son grosos coma o dos homes.\nPoderías axudarme? Son moi autoconsciente, non me sinto ben. (Tamén teño o pelo nas costas e ... Baixo. Pero o mesmo, non son tan grosos)\nÉ normal porque eu tamén teño 14 anos e apareceron nos pezóns e na barriga pero non son grosos. Hai que quitar os pelos das mamilas con pinzas como di alí e os da barriga non sei. Penso con cera pero non teño nin idea. Tamén son moi consciente de min mesmo, non me gusta e o peor é que algunhas mozas non o entenden pero si 🙁\nResposta a Candela\nOla chiki, non te sintas autoconsciente para aqueles que teñan o intestino podes tinguilos de loura e así apenas se notarán e o resto con cera, excepto os do peito recoméndoche que o cometas con pinzas e ben non te sintas consciente de si mesma, unha muller é fermosa x dentro non por ter peitos grandes ou por ser encerada de arriba a abaixo apréndete a valorarte e non deixes que che afecten as palabras dos demais, pero unhas palabras simples =) un bico pequeno\nA min pásame o mesmo e é horrible !!! Quero levar tops curtos e é unha pena\nResposta a Celeste\nMilee silva dixo\nLaura Xuro que me pasa exactamente o mesmo que ah voos postaa é un noxento vdd\nResposta a Milee Silva\nClarisse chio dixo\nEnténdoche Laura e é demasiado frustrante, ademais de que ninguén é o mesmo e iso faino máis complexo, escollín depilarme en todas estas áreas como a parte traseira e o abdome; pero nos seos non sei que facer xa que teño o suficiente: /\nResponde a Clarisse Chio\nCompréndoos completamente, estou cheo de pelos feos :( todo o corpo.\nSíntome moi mal e autoconsciente.\nPodo dicirche que a cousa da lámina é mentira, non saen máis grosas, saen normais pero non quero encerarme na parte superior aínda que teño demasiadas non creo que saian igual Creo que sairán peor :( intenteino no abdome e saen igual cunha folla que non me preocupa, pero cada parte do noso corpo é diferente e temo que saian peor do que son.\nTamén me sae pero de 3 a 4 pelos de peso pero uso as pinzas e xa está. Pero pensei que era a unika ata que pensei o peor que tiña máis hormonas masculinas e quizais incluso tiña un ovario infantil.\nResponde a Haidita\nOla, usei as pinzas e realmente é un método moi rápido ... o problema é que despois de dúas ou tres semanas volvo a collelas pero máis grosas, máis escuras e máis longas! logo de novo a pinza e así sucesivamente ... é normal? É moi molesto para min, sobre todo porque estou casado e teño que vivir con eles. Un saúdo!\nSi Brenda, é normal. Un saúdo!\nGrazas, moi amable!\nTeño 16 anos e tamén teño pequeno pero hai varios arredor do pezón e do abdome e a verdade é que me sinto moi consciente diso, dame vergoña de ir á praia ou á piscina así.\nIntenta quitalo coas pinzas (pezóns) e se podes pero no estómago é imposible non saian !!!\nResponde a alessandra\nnenas que non tentei, pero tamén outro método podería ser as bandas depilatorias, as que traen cola ou algo similar e que se usan para varias partes do corpo. están dispoñibles en supermercados ou farmacias\nResponder ao home\nAnaldis polanco dixo\nO cordón e a pinza pola que pasa o tempo, podería producirse unha cancelación no pezón?\nO novo denim de H&M contribúe a unha moda máis sostible\nDior, colección de bolsas outono-inverno '15


Este Decreto ímolo tombar!! - A.V.V. A Cutareira de Torás-A Laracha\nEste Decreto ímolo tombar!!\nMáis de 60.000 persoas asistiron á manifestación contra o Decretazo convocado pola Plataforma Cidadá “Queremos Galego”.\nO éxito acada unha maior dimensión se temos en conta que se trataba dun día laborábel.\nPasadas as 11:30 a manifestación saía da Alameda en dirección á praza do Obradoiro onde se concentraron galegas e galegos que, independentemente da lingua que falaban, defendían a lingua galega, sabedores que este é o elemento que nos une e que nos identifica como pobo diferenciado.\nÁs 2 da tarde, e xa coa praza practicamente desaloxada, aínda continuaban a chegar manifestantes ao lugar.\nResulta emocionante e ilusionante ver a tantas mozas e mozos defendendo a lingua do noso pobo; loitando por uns dereitos lingüísticos que aínda lle son negados ao noso pobo 5 séculos despois de que os “Reis Católicos” ditaran a “Doma e Castración do Reino de Galiza”.\nA pesar disto, o actual goberno da Xunta convértese no primeiro que lexisla contra a nosa lingua propia.\nVarios representantes das distintas entidades que forman a plataforma cidadá “Queremos Galego”, leron cadanseu manifesto nos que de denunciaba que o decreto vulnera a letra e o espírito da Lei de Normalización lingüística e a Carta Europea de linguas Minoritarias e Rexionais.\n“Independentemente da lingua que usemos no noso día a día as galegas e os galegos amamos a nosa lingua propia e queremos que non haxa políticas para discriminala senón ao contrario, que se promova en todos os ámbitos garantindo a igualdade de dereitos”.\n“O actual decreto en vigor contou co apoio dos sindicatos que representan ao 90% do profesorado, a inmensa maioría das ANPAS e todas as organizacións estudantís. En cambio, o borrador do novo decreto non xera máis que rexeitamento e preocupación e ten a toda a sociedade en contra.”Saber máis...\nO Presidente da maior asociación cultural de todo o país, Carlos Callón, xa instou a dimitir ao conselleiro de Educación, Jesús Vázquez. Ler máis...\nPodes ver aquí as fotos feitas polo noso veciño Subiela.\nComentarios (0) - Categoría: Lingua - Publicado o 22-01-2010 18:03


Dúas xornadas sobre Software Libre e empresa | Mancomún\nOs relatorios tratarán sobre ERP’s de código aberto, e-learning, monitorización de seguridade e sistemas, solucións Open Source para portais web. Estas charlas estarán impartidas por representantes de empresas galegas como Ilumax, Pexego ou Softgal. Ademais contará coa intervención de Jesús Arribi que dará a coñecer Mancomun.org, Iniciativa Galega polo Software Libre.\nPola súa banda a asociación de Empresas Galegas Adicadas a Internet e as Novas Tecnoloxías, Eganet, celebra unha xornada sobre Software Libre orientada ás empresas TIC. Complementariamente, o venres 20 haberá un taller de introdución á instalación e administración de servidores con sistemas GNU/Linux, utilizando a distribución Debian GNU/Linux impartido por Daniel Couso de Tegnix.\nNa xornada do día 19 intervirán Juantomás García, presidente de Hispalinux, Álvaro del Castillo, vicepresidente de GNOME España e responsable de proxectos libres da universidade Rey Juan Carlos, Roberto Moral, arquitecto de sistemas de Novell e o asesor da Consellería de Innovación e Industria Antonio Pérez Casas.\nTedes máis información no calendario de eventos e nos seguintes enlaces:\n–Xornada de Software Libre para Empresas organizada polo Site\n-Xornada de Software Libre de Eganet


Unha axenda chea de accións para crear espazos libres de #violenciasmachistas II | En Negro Contra as Violencias\nUnha axenda chea de accións para crear espazos libres de #violenciasmachistas II\nOs concellos da provincia de Lugo que adheriron á campaña #GaliciaEnNegro neste 2018 son: A Pontenova, Alfoz, Becerreá, Burela, Castroverde, Cospeito, Guitiriz, Láncara, Lourenzá, Lugo, Meira, Monforte de Lemos, Monterroso, Muras, Navia de Suarna, O Corgo, O Valadouro, Outeiro de Rei, Pedrafita do Cebreiro, Pol, Quiroga, Rábade, Ribas de Sil, Ribeira de Piquín, Sarria, Trabada, Vilalba e Viveiro.\nHaberá unha concentración e lectura do manifesto o venres 23 de novembro ás 12:00h na Praza do Concello. Atodas as persoas que participen repartiráselles o material da campaña.\nCon motivo dos actos que se levan a cabo en toda Galicia contra a violencia de xénero, o Concello do Corgo, unida á campaña #Galiciaennegro #contraasviolencias, por segundo ano consecutivo, desenvolverá accións divulgativas de denucia desta situación.\nO venres 23 lerase o manifesto no Colexio Plurilingüe do Corgo, e o sábado 24 pola tarde, ás cinco, no Centro sociocultural, desenvolverase unha xornada formativa e informativa para a eliminación da violencia contra a muller.\nLugo volve poñerse de negro para expresar a súa repulsa absoluta á violencia machista. Será o terceiro ano que o fai, baixo a campaña conxunta de sensibilización En Negro Contra a Violencia.\nAs actividades do calendario da programación para conmemorar o 25N comezan o martes 20 de novembro, ás 19:30 horas, o patio do Vello Cárcere acollerá o relatorio Visibilizar o invisible. Distintas formas de violencia cara as mulleres con discapacidade, a cargo de ACADAR, coa que colabora o Concello. Ademais, COGAMI encargarase de colocar distintas mensaxes de repulsa na Muralla. O mércores 21, terán lugar obradoiros nos institutos a cargo de enxeñeiras.\nO venres 23 celebraranse os actos institucionais, cunha Camiñada contra as violencias que arrincará ás 11:00 horas dende a Fundación TIC. Ás 11:15 horas, e seguindo setas negras no chan, farase unha parada na Praza de Pío XII, onde haberá unha representación teatral, e ás 11:30 horas, no templete da Praza Maior, onde soarán distintas cancións machistas. Xa ás 12:00 horas, diante a Árbore da Vida, procederase á lectura do manifesto e a ofrenda floral. Os actos rematarán na Praza de San Marcos media hora máis tarde con baile contemporáneo.\nO sábado 24, será o CD Lugo no seu encontro o que exhibirá imaxes de sensibilización. Recollerá a testemuña o Club Porta Miñá que o domingo, ás 11:30 horas procederá á lectura dun manifesto. Despois, a partir das 12:00 horas, a Plataforma Feminista preparou unha manifestación dende o Concello ata os xulgados.\nA cidade xa se empezou a tinguir de negro, coa activación da campaña Lugo En Negro, á que se sumaron máis de 200 axentes diferentes. Ademais, o xoves 15 celebrouse, no centro de convivencia Uxío Novoneyra, unha xornada formativa de como traballar con persepectiva de xénero, organizada pola Casa da Muller e a Oficina de Participación Cidadá do Concello e dirixida ás asociacións de Lugo. O venres 16 tamén houbo un faladorio feminista, onde Carme Adán falou sobre os Novos conceptos para pensar a violencia: feminicidio. E o día 19, o instituto Ánxel Fole arrincou co proxecto Creando Igualdade, cuxos resultados se presentarán o día 26 de novembro.\nO acto central da campaña Rábade en negro será o venres 23 de novembro, ás 12.00 horas, na Praza do Concelllo onde se lerá un manifesto.\nO concello de Cospeito participa na Campaña “En Negro Contra as Violencias Machistas” coordinada a través do Departamento de Servizos Sociais Comunitarios do seu concello. A iniciativa en Cospeito suma xa a máis de cen establecementos comerciais entidades e asociacións que colaboran nesta iniciativa.\nBaixo o lema “Cospeito en Negro” o concello propón vestir de loito os escaparates, manequíns, mesas de restaurantes e bares e ao propio persoal traballador en sinal de loito por todas aquelas mulleres que sofren ou faleceron por mor da violencia machista.\nNa semana do 19 ao 25 ademáis de animar a toda a poboación a utilizar a cor negra en sinal de loito celebraranse unha serie de actos. O venres día 23 de novembro na sede do concello ás 12:00 horas se celebrará un acto no que participarán alumnos dos centros educativos do concello que levarán a cabo unha acción de concienciación. O acto rematará coa lectura dun manifesto e a posterior Andaina Contra a Violencia de Xénero polo entorno da Lagoa de Cospeito.\nGuitriz celebra unha semana en negro contra a violencia de xénero. Os actos centrais serán o día 23 de novembro coa letura dun manifesto por parte do alumnado do IES Poeta Díaz Castro. O martes 27 celebrarase a charla Educando en igualdade, será ás 20:30h na Casa Habanera\nEste ano o Concello de Vilalba vai desenvolver de novo a campaña de sensibilización social EN NEGRO CONTRA A VIOLENCIA – VILALBA EN NEGRO.\nComo ano pasado, o Concello solicita a colaboración da cidadanía e propon que do 19 ao 25 de novembro coloquen na ventás das súas casas UN PANO NEGRO (poderanse recoller bandeiras negras para tal fin nos puntos de recollida: Centro de Información ás Mulleres na Casa do Concello (de 8 a 15 horas) e Casa da Cultura (no seu horario habitual).\nHaberá ademais dous actos o venres 23; en primeiro lugar, unha concentración ás 12:00 horas na Praza da Constitución na que se dará lectura dun manifesto contra a violencia machista, que se lerá conxuntamente en todos os concellos participantes. Despois no Auditorio, 20.30 horas, o festival «Actúa. Exprésache. Rexeita», no que actuarán a asociación Vilalba en movemento e senllos grupos de alumnos do IES Basanta Silva e do Conservatorio.\nDentro da campaña Xermade En Negro o 16 de novembro inaugurouse unha mostra pictórica de Alba Blanco, veciña de Xermade e estudante de Belas Artes e Psicoloxía, e Montse Fajardo falou sobre o seu libro Invisibles: Relatos do maltrato. A obra recolle o testemuño de sete casos reais de mulleres maltratadas, das que dúas foron asasinadas polas súas parellas.\nO programa de actos completarase cunha andaina solidaria contra a violencia de xénero, que sairá ás 4 de diante do concello de Xermade. Terá un percorrido de 3 km. A continuación as persoas participantes tomarán un chocolate con bizcoito no local da Asociación de mulleres rurais "Amuraxe" de Xermade. As persoas interesadas teñen que anotarse no concello.\nO acto principal para conmemorar o Día Internacional contra a Violencia de Xénero celébrase o venres, 23 de novembro, no Parque dos Condes. Ese día, a concelleira de Cultura será a encargada de ler o manifesto, ás 12 horas.\nTrala lectura, alumnos de 6º de Primaria e de 4º da ESO dos centros educativos formarán unha cadea humana para rodear o río Cabe dende a Ponte Nova ata a Ponte Vella. Marina Doutón destaca que “tamén queremos facer un chamamento a tódolos veciños que queiran mobilizarse contra a violencia machista para que ese día se sumen a formar parte da cadea humana. Cantos máis sexamos, mellor”. A realización desta cadea humana obrigará a cortar o tráfico sobre a Ponte Vella durante uns 5 minutos. #ContraAsViolencias\nSon varios dos concellos da Mariña adheridos á campaña «En Negro contra as violencias», que terá a súa eclosión cos actos centrais o venres 23 e o fin de semana, están a desenvolverse actividades para concienciar sobre a secuela que supón a violencia machista contra as mulleres.\nEn Ribadeo, por exemplo, numerosos comercios colgan xa os carteis e camisetas da campaña nos seus escaparates. E o venres, 16 de novembro, ás 20.00 horas, co Teatro cheo, proxectouse a curtametraxe «Pensa, fálao. Vive!», do Comité Lila.\nO acto central será o venres 23, ás 12.00 horas, na rúa san Roque. Tamén o venres, en Barreiros, ás 10.30 horas na praza das Vivendas Sociais de San Cosme farase un mural, confeccionaranse chapas e ás 12.00 horas lerase un manifesto.\nAlfoz en negro buscará durante este mes de novembro darlle visibilidade ao sentimento unánime de repulsa da sociedade de Alfoz contra a violencia machista. Entre outras accións, o día 25 de novembro celebrarase un acto central no que realizará unha andaina reivindicativa por diferentes lugares do concello coa intención de espertar a sensibilidade social. Para esta andaina o Concello de Alfoz entregará aos participantes camisetas negras co lema “Alfoz en Negro. Para finalizar o acto procederase á lectura dun manifesto.\nO Concello de Lourenzá súmase á campaña En negro contra a violencia de xénero con varios actos, que se desenvolverán o xoves 21 e o domingo, día 25.\nA través da asociación de comerciantes local repartiranse por todos os establecementos unhas frases cun lema en contra da violencia de xénero, para que todos os locais se tingan de negro. Desde o luns 19 de novembro no balcón da Casa do Concello pendura unha pancarta co lema Lourenzá en Negro contra Violencia de Xénero e os Cocos e as árbores da praza do Conde Santo visten tamén de negro.\nAdemais o xoves 22 de novembro, ás 12:30 horas no CEIP Juan Rey haberá unha charla informativa sobre as consecuencias da violencia de xénero nas mulleres. Xa para rematar, o domingo 25 de novembro a praza do Concello será o escenario da gravación dun spot contra a violencia de xénero, na que participará a veciñanza. Tamén terá lugar a lectura dun manifesto.\nBurela en Negro estará presente na hostalería con manteis e pousa vasos cos logos da campaña. O Concello fai unha chamada ao comercio para que vista os seus locais de negro do 19 ao 25 de novembro e anima á veciñanza a sumarse á loita contra as violencias machistas.\nEn Burela tamén haberá un acto central o dia 23 ás 12:00 na Praza do Concello.\nPor primeiro ano en Trabada acállese á campaña En Negro contra as violencias, acción colectiva de sensibilización social contra as violencias machistas.\nPor terceiro ano consecutivo, o Concello de Sarria sumase a este proxecto de sensibilización colectiva e visibilidade, que afonda nas causas da violencia de xénero e na necesidade de implicar a toda a sociedade na procura dun só obxectivo: 0 vítimas. Para isto anima a vestir o comercio, empresa, bar, posto do mercado, ou a ti mesmo/a de negro do 19 ao 25 de novembro facilitando material e información.\nO venres 23 de novembro, ás 12:00, na Praza do Concello celebrarase un acto no que se dará lectura dun manifesto contra as violencias, que será lido polas alumnas do IES Becerreá.\nO luns 25 de novembro celebrarase unha marcha deportiva contra a violencia de xénero que sairá ás 13:30h do IES Bercerreá e chegará á Praza do concello\nO venres 23 de novembro celebrarase unha marcha contra a violencia de xénero por varias rúas do pobo que sairá ás 11:15h do cruce da R/ dio Marco coa R/Lorenzo Varela na que participará o alumnado do IES e do CEIP de Monterroso.\nA área de Igualdade do Concello de Quiroga uniuse á campaña #GaliciaEnNegro. Na semana do 20 ao 25 de novembro dende o Centro de Información á Muller estanse levando a cabo varias actividades con este fin. Dende o luns 20 todos os establecementos da vila locen carteis da campaña Quiroga “en negro contra a violencia”, ao igual que a casa consistorial que loce no seu balcón unha pancarta con este mesmo lema.\nO venres 23 de novembro está convocada unha concentración diante do concello ás doce do mediodía, á que poden acudir todas as persoas que o desexen preferiblemente vestidas de negro. Tamén se pode deixar constancia da repulsa contra a violencia no libro de firmas colocado na estrada do consistorio.


Presentamos unha moción para que se investigue a xestión das residencias de maiores durante a pandemia - Novas - Bloque Nacionalista Galego da Coruña - BNG - Bloque Nacionalista Galego\nVAINA DEFENDER AVIA VEIRA NO PLENO DO 2X\nbngcidadedacorunha.opennemas.com 25 xuño 2020 - 13:28\nAvia Veira Pleno do 2 de xullo de 2020\nA moción vaina defender a concelleira Avia Veira, quen, na exposición de motivos da iniciativa, enfatiza que "desde que Feijóo é presidente non se ten creado nin unha soa nova praza en ningunha residencia de xestión pública directa".\nO modelo polo que se apostou desde o Goberno galego foi o da privatización. Os resultados están á vista. "As residencias públicas de xestión directa son as que demostraron ser, fronte á Covid-19, moito máis seguras para a vida do que as residencias de xestión privada. Aproximadamente, o 45% das mortes na Galiza foron en residencias e desa percentaxe o 98% foron en residencias privatizadas", aduce Avia Veira.\nQue debería ter feito o Goberno galego durante a crise? Pois debería ter procedido á medicalización total das residencias "que presentaran brotes de Covid-19 desde un primeiro momento". "Nalgunhas só se interveu cando os centros recoñeceron as súas limitacións e carencias en infraestruturas, persoal, materiais de illamento, equipos de protecciòn individual, métodos de detección, etc", argumenta a edil soberanista.\nA moción tenciona tamén que o Pleno inste a Xunta de Galiza a que, entre outras cousas, garanta que a próxima residencia da terceira idade que se constrúa na Coruña "sexa de xestión pública e directa", alén de demandar que o Goberno galego mude as políticas de privatización e camiñe "cara á xestión directa dos centros socio-sanitarios de atención á dependencia".\nO BNG tamén esixe que se mellore o sistema de información ás familias das persoas residentes, após ter estas denunciado reiteradamente a opacidade das residencias e e mesmo os atrancos existentes para a comunicación cos seus seres queridos.\n"As familias quéixanse tamén dunha opacidade total dos datos das persoas que faleceron ou ben nas instalacións das residencias ou ben nos hospitais se é que foron derivadas, un descontrol de datos que vén tamén derivado da falta de control e determinación para intervir as residencias privadas e concertadas por parte da Xunta de Galiza", indica Avia Veira.\nA crise da Covid-19 ensínanos que "hai que mudar determinadas políticas". "Hai que darlle a volta ao modelo Feixóo de residencias privadas e de ausencia de prazas públicas. Hai que tratar os nosos maiores con dignidade e cos recursos precisos. Por iso nós facémonos eco da demanda da asociación Rede de familiares e persoas usuarias de residencias de maiores e pedimos na moción que se investigue o que aconteceu nestes centros", conclúe.\nPor que este ano o Goberno Local non pendurou a bandeira LGTBQi da fachada do Palacio de María Pita?


Marzo 2012 – O Colado do Vento\nruta de sendeirismo “O coxo de Bulso” – 25 de marzo\nruta de sendeirismo – “O coxo de Bulso” – Por terras de Brosmos\n* saída (en coches particulares): 9:15 10:15 horas (HORA NOVA) de Sober (praza do Concello) – 9:30 10:30 horas (HORA NOVA) no punto de saída da ruta (praciña do cruceiro de Pinol). [Na madrugada do 25 hai cambio de hora].\nPuntos de especial interese: igrexa románica de Pinol – agro das mámoas – petróglifo do Preguiceiro – casa grande de Veliños – igrexa románica de Lobios – souto de Lobios – petróglifos de Sampil (3 conxuntos) – petróglifo do Val da Raña – cruceiros de Pinol, Santiorxo e Lobios.\n“Que pouco vale unha mestra! Un achegamento á figura de María Vázquez Suárez” é o título do artigo que Juan Sobriño Ceballos e Manuel Domínguez Ferro adicaron a esta muller con raiceiras na parroquia soberina de Vilaescura.\nPodes lelo no número 18 de Cátedra – Revista eumesa de estudios, que se pode consultar on-line aquí.\nFora animada á “vida pública” polo seu pai, Joaquín Vázquez Fernández, militar retirado ascendido a capitán polos seus servizos na guerra de Cuba, que vira na súa filla unha grande oradora e defensora da liberdade [Fontes: testemuños orais, documentos atopados na casa familiar, proxecto nomesevoces.net].\n“Maruja Vázquez Suárez – maestra de Miño – fusilada por los fascistas de Puentedeume el 21 de Agosto de 1936. ¡Cobardes!”


Federación Internacional de Natación - Wikipedia, a enciclopedia libre\nEste artigo precisa de máis fontes ou referencias que aparezan nunha publicación acreditada que poidan verificar o seu contido, como libros ou outras publicacións especializadas no tema. Por favor, axude mellorando este artigo. (Desde decembro de 2016.)\nFrancés: Fédération Internationale de Natation\nSede Lausana, Suíza\nForma de goberno Organización internacional\n19 de xullo de 1908 (113 anos)\nMembros 202 estados\nSitio web fina.org\nFederación Internacional de Natación polas súas siglas en francés FINA (Fédération Internationale de Natation), é unha organización de natación internacional con sede en Suíza e recoñecida polo COI, Comité Olímpico Internacional.\nA FINA foi fundada o 19 de xullo de 1908 en Londres, ao finalizar os Xogos Olímpicos de Londres 1908. Os oito países fundadores foron: Alemaña, Bélxica, Dinamarca, Finlandia, Francia, Hungría, Reino Unido e Suecia. Actualmente FINA organiza as competicións de natación, natación sincronizada, natación en augas abertas, clavados, wáter-polo e mergullo.\nLogo da FINA detrás do nadador\nISNI: 0000 0001 1456 7014\nEste artigo sobre deporte é, polo de agora, só un bosquexo. Traballa nel para axudar a contribuír a que a Galipedia mellore e medre.\nTraído desde «https://gl.wikipedia.org/w/index.php?title=Federación_Internacional_de_Natación&oldid=6035589»\nWikipedia:Artigos que requiren referencias desde decembro de 2016\nWikipedia:Deporte en progreso\nA última edición desta páxina foi o 7 de abril de 2022 ás 16:29.


Durante 3 meses os dominios .GAL estarán a un prezo máximo de 40€+IVE\n20/07/2015 Santiago de Compostela, 20 de xullo de 2015.- PuntoGal, o dominio galego en internet, celebra este ano o día de Galicia abrindo nesta semana unha promo que se estende por 3 meses ata o 20 de outubro. O .GAL segue a medrar contando con dominios rexistrados de institucións, entidades sen ánimo de lucro, empresas e cada vez mais particulares. As páxinas deben ter, canto menos, unha parte dos seus contidos na nosa lingua ou facer referencia á nosa comunidade.\nPara poder utilizar a promoción, as persoas interesadas deben dirixirse ás seguintes empresas rexistradoras: Dinahosting, Entorno Digital, Soluciones Corporativas IP, CDMon, Host Europe Iberia, Arsys, OVH.com, 101Domain e 1&1 Internet. As diferentes políticas de prezos que ofrecen estes rexistradores fai posible atopar dominios dende os 35,95€ ata os 40€ máis IVE, polo que dende PuntoGal recomendan visitar todas as páxinas web dos participantes na promoción para atopar a mellor oferta e servizo que se adapte ás súas necesidades. O dominio habilitou unha páxina con toda a información ó respecto en www.dominio.gal/promoveran. PuntoGal porá igualmente en marcha unha campaña informativa a través das webs de PuntoGal, as redes sociais e outros soportes afíns. Foron 93 os dominios pioneiros que se activaron o 25 de xullo do ano pasado, día de Galicia, inaugurando o uso real do dominio .GAL en internet. Entre os dominios baixo o paraugas de PuntoGal atópase un número importante de marcas galegas; tamén funcionan páxinas web de moitos concellos e nomes vinculados ás administracións públicas, así como unha gran variedade de entidades sociais e culturais vinculadas a Galicia dende moi distintos lugares da xeografía mundial O dominio PuntoGal, xestionado pola asociación sen ánimo de lucro co mesmo nome, ten previsto o reinvestimento dos beneficios que consiga unha vez consolidado o dominio en programas de promoción da lingua e a rede en Galicia. Nestes momentos estase a comezar un proceso de renovación da web, e segue con actividades para informar sobre a apertura do dominio, especialmente entre a Galicia da diáspora en comunicación con centros galegos no exterior. Tamén se está a traballar por abrir proxectos de colaboración con outros dominios europeos que teñen o mesmo carácter cultural que .GAL. PuntoGal agradece, como sempre, o apoio da sociedade galega a este proxecto común. O dominio é voso.


As aplicacións do amor | Revista Istmos\nAs aplicacións do amor\nESTATÍSTICA E HETEROSEXUALIDADE\nÁs dúas da madrugada dun sábado, probablemente da madrugada máis misántropa da miña vida, o móbil soa cunha notificación cantareira. Martin, 27, mandoume unha mensaxe. «Hey, what’s up?». Non coñezo a Martin, nin sequera chateei con el antes. Xurdido das brétemas da compatibilidade en Tinder, pode que estea interesado en saber como me trata a vida ou que queira coñecer a miña dispoñibilidade para o encamar nas horas seguintes. Se fosen as cinco da tarde, tería claro que Martin quere percorrer o camiño que vai da conversa persoal ao encamamento; pero está claro que, en canto a filosofía da linguaxe, son pragmatista e o contexto importa. Creo que preferiría que Martin, 27, a 3 km de distancia, comezase o seu contacto nocturno cun cordial: «Hey, wanna fuck?». Aínda que tamén sospeito que o cabaleiro maximiza as súas posibilidades de éxito con respecto ás damas se elixe a expresión pudorosa. O certo é que non sei nada de Martin: non sei se os seus movementos me resultan atractivos, non sei se a súa personalidade me provoca sensualidade ou aburrimento. Así que, no fin de contas, a miña resposta depende das miñas ganas de foder nese momento. Martin e mais eu tivemos mala sorte porque me escribiu nunha madrugada, como digo, moi misántropa, así que non contestei.\nPode que perdera a oportunidade de coñecer unha persoa marabillosa que me puido facer feliz esa madrugada ou a vida enteira. En realidade, iso é o que sucede cada vez que deslizas o dedo cara a esquerda sobre un perfil novo. E, en realidade, esa oportunidade non está tan perdida se ningún dos dous cancela a compatibilidade. Puiden escribirlle á mañá seguinte ou aos cinco días ou un mes máis tarde. A compatibilidade en Tinder non é unha liña temporal de aventuras amorosas, senón unha lista de parellas perpetuamente potenciais. Ademais, os números danme vantaxe: os homes heterosexuais premen no corazonciño verde sobre o 46% dos perfís que ven, mentres que as mulleres concedémoslle o noso favor ao 14% dos candidatos. Se me apetece coñecer alguén, se unha noite quero mitigar a (desencantada, esencial) soidade do millenial, podo montar un plan en menos de vinte minutos. Diso vai a cultura do encontro casual, a hook-up culture, non é certo? Ademais, o mundo virtual facilítalles ás mulleres unha maior marxe de decisión respecto aos encontros na vida real. En realidade, a diferenza estatística entre homes e mulleres apunta a que a desigualdade, coma a procesión, vai por dentro. Como vixiados polo ollo das expectativas de xénero, eles recoñecen o atractivo de case a metade das candidatas, mentres que nós non lle dariamos unha oportunidade nin a un de cada seis pretendentes. Necesitamos máis elementos para que alguén nos guste.\n2. MEU AMOR, FALEMOS, QUE AÍNDA NON AMENCE\nCinco fotos. Unha descrición (ou a ausencia dela). Páxinas de Facebook en común, fotos en Instagram, música en Spotify. Isto somos, mesmo isto procuramos. Nunha primeira ollada, xa sabemos cal é a nosa afinidade cultural, así que podemos deixar que boten a andar os nosos prexuízos. Ou non, se a persoa da foto é especialmente bela ou se nos fai lembrar a alguén que nun momento dado nolo pareceu. Sucede algo parecido coas afeccións ou o paragrafiño, opcional, que se pode engadir no perfil: acabo deslizando o dedo á dereita porque a el tamén lle gusta Futurama ou porque el tamén fai ciclismo. Pode ocorrer, non é descartable, que unha tarde nos sintamos aventureiros e procuremos parellas exóticas, fantasiando con adquirir novos fetiches ou tratando de desactivar os fetiches vellos. O segundo criterio é o exacto negativo do primeiro. Ás veces queremos volver ao pasado e ás veces queremos fuxir del, aínda que sempre é a nosa imaxinación a que está soa fronte á pantalla.\nDe modo que o ollo que mira e a man que toca a pantalla van cargados de historia e cultura. A descontextualización espazo-temporal das aplicacións para atopar parella non elimina os estándares de desexabilidade: os rapaces presumen de estatura (en Grindr prefírense os rapaces «masculinos») e as rapazas non dicimos nada de nós mesmas. Este canon, chamémoslle normativo, é contestado unicamente por unha fantasía persoal que ten á súa vez os seus propios estereotipos. O primeiro encontro analóxico cunha persoa pode facer resoas experiencias previas ou pode desencadear expectativas futuras, pero con todo o desexo, vívese coma unha emoción cara ao outro. No lugar de desexar a (estar con, deitarse con) alguén, as eleccións dixitais permiten desexar unha relación, botar un foguete, ter unha intimidade calquera. A abstracción do desexo conduce a un solipsismo amoroso que faría as delicias dun tipo coma Arthur Schopenhauer, non precisamente coñecido pola súa xenerosidade afectiva.\nPorque, chegados a este punto, cómpre falar de filosofía alemá. Cómpre aludir ao seu anhelo polo Absoluto, polo infinito, o anhelo inesgotable que, na súa versión máis optimista (Nietzsche) non ofrece máis ca unha extenuante vitoria, posto que a conquista absoluta esixe un esforzo eterno. Conscientes dos límites da carne individual, satisfacer o anhelo total (sehnsucht, na lingua de Novalis) esíxenos unha promiscuidade que habería de ilusionar tanto a Arthur coma a Friedrich. Dende o sexo ata un longo chat vespertino, a intimidade ocorre de mil maneiras. Di a filósofa Remedios Zafra que agora hai historias de amor que nin sequera precisan do encontro físico entre os amantes. Achamos, ¡por fin!, a maneira de consumar o amor cortés sen macelar a espiritualidade. Se cadra fixen mal en dubidar das intencións de Martin, 27, xa que a diferenza entre chatear e foder non favorece necesariamente a segunda ou é directamente insignificante. Se Martin era un usuario competente, esa noite seguiu a procurar unha rapaza que lle puidera dar o que el quería. Outras veces, cando un ten un traballo un pouco menos precario ou acada certa idade, pregúntase se esta clase de intimidade é a relación de parella da que precisa.\nA resposta por defecto será un rotundo «non». Ollo, non por convencional será unha resposta falaz: a vida é máis cómoda xogada en equipos de dous (e máis pracenteira se os equipos son de tres, pero ese é outro asunto). Bótase de menos a confianza, a solidariedade, a lealdade, ó tempo que cadaquén descubriu xa o que necesita ou desexa do proxecto en común con outra persoa. Un aprendeu por que é máis cómodo compartir afeccións coa parella e tamén a non se asustar ante as diferenzas entre gustos. Con todo, o círculo social foise pechando, de modo que esta madurez sentimental a miúdo non ten ninguén a quen se dedicar. Pero non hai nada tan eficiente coma Internet para xuntar xente cunha interese común.\nEste interese común pode ser unha actividade sexual concreta ou un modo de relación afectiva, sexan estas prácticas consideradas marxinais (o poliamor, por exemplo) ou convencionais. A tecnoloxía facilita explorar vías alternativas ás experiencias afectivo-sexuais tradicionais, por suposto, pero estas últimas tamén se ven transformadas. Os cuestionarios de axencias coma Meetic ou eDarling reflicten o ideal monógamo. Cinco fotos xa non son unha presentación abonda e é posible especificar nun alto grao que se está a procurar. Esíxese ademais unha cota monetaria porque o patrimonio é parente próximo do matrimonio, aínda que para se asegurar unha parella con ética do traballo hai quen emprega LinkedIn para conseguir parella. No plano espiritual, fálase de compatibilidade de carácteres, unha expresión que podería saír dun manual sentimental de 1800 e a chispa (a conexión, a química, o eu-que-sei ou o que-sei-eu) provócase no contexto de actividades de grupo coma un curso de cociña. A parella é para quen a traballa, o namoramento vén despois. Revistas, medios de comunicación, filmes e series desconfían da atracción como base das relacións e reivindican o valor máis racional de conxeniar ou coidar. A monogamia vaise desprendendo do amor romántico. A institución social é, de maneira explícita, anterior ao sentimento amoroso.\nAsí que, podemos dicir que procuramos xente para: compartir unha cea, unha afección sexual ou unha relación afectiva do tipo que sexa. Unha vez que formulamos a necesidade, Internet resólvea con eficiencia. O desexo, imprevisible e polimorfo, disgrégase en varias aplicacións, especialízase nas funcións adecuadas para cada usuario. A informática require categorías e etiquetas, por iso non nos achega a un futuro de libertinaxe, senón a institucionalizar toda fantasía. Ao formular unha necesidade, estamos a sinalar unha praza vacante na nosa vida. Temos libre o posto de amante, de cónxuxe, de namorado, e deixamos entrar a alguén novo se funciona ben no seu papel. Dos sentimentos, subliñamos o seu carácter temporal, pasaxeiro; así que (tamén eles) se converten en precarios. O amor, ao igual que o contrato indefinido, vén despois das prácticas: nas madrugadas misántropas aprendemos, unha vez máis, que os individuos se fan substituíbles.


Featured Archive | MH Galego\nTodo o mundo ten unha carteira, e cuanto maior sexa a carteira, máis cousas podremos meter dentro. As carteiras son para o diñeiro, pero unha morea de cousas podemos atopar nelas. o que nos leva a pensar que son para todo. Recentemente as nosas carteiras convertíronse en algo social. Todo o mundo comezou a contar e voltar a contar os seus pendentes, os seus custos e ata as súas...\n…a nova revista para Europa, unha cooperación duns vinte redactores e máis de cen tradutores de todo o continente. Moitas persoas adicaron unha morea de esforzo neste proxecto durante as derradeiras semanas e meses. Espero que o resultado vos guste. Este non é o lugar idóneo para desvelarvos toda a “historia de MH” , pero quixera compartir con vós o que para min significa ser...


A reforma afectará ao treito comprendido entre o número 106 de Areal e a confluencia coa rúa Miragaia, segundo explicou este venres Caballero. A Xunta de Goberno Local aprobou o proxecto dunha obra que se acometerá en dous meses cun orzamento de 60.000 euros.\nEste venres, o alcalde participou na presentación da segunda edición da Exposición Plural das Artes, organizado polo Conservatorio Superior de Música, co patrocinio de NovaGalicia Banco e o Concello de Vigo. Do 24 de marzo ao 9 de abril, e con entrada gratuíta, Vigo acollerá máis de 15 estreas en representacións musicais, de danza e instalacións.\nO Consello Municipal da Muller e a Concellería de Igualdade entregarán mañá o II Premio de igualdade Ernestina Otero á xinecóloga Isabel Blanco. O galardón será entragado no transucurso dunha cea organizada no hotel Coia.\nO Concello de Vigo organiza o 50 Concurso Exposición Internacional da Camelia, que terá lugar os días 15,16 e 17 de marzo nas instalacións do Auditorio Pazo de Congresos Mar de Vigo. A esta exposición-concurso preséntanse flores pertencentes a calquera especie e variedade da camelia así como calquera híbrido destas.<br />\nEste venres, 14 de marzo, ás 20:00 h, a Fundación Laxeiro (r/ Policarpo Sanz, 15, 3º andar) inaugura a exposición "Arturo Souto, nove óleos sobre lenzo", en colaboración coa Galería Montenegro, e que supón a segunda entrega do ciclo Os Novos.


sergas archivos - Comarcas na Rede\nO Servizo Galego de Saúde vén de comunicar aos facultativos do Servizo Galego de Saúde as novidades que está a desenvolver para poder xestionar nun mesmo acto os partes de alta e baixa das incapacidades temporais provocadas polos contaxios da covid-19.\nSanidade lembra a posibilidade de vacinarse fronte á gripe ata o 15 de xaneiro\nSanidade lembra que a campaña de vacinación estará operativa ata o 15 de xaneiro e que se dirixe a toda poboación. O obxectivo xeral céntrase en diminuír o número e a gravidade das complicacións derivadas desta infección, minimizando o efecto na saúde mediante a súa prevención.\nO 26 % das persoas ingresadas por Covid nos hospitais do Sergas presentan a variante Ómicron\nO Servizo Galego de Saúde continúa a monitorizar os casos positivos que ingresan nos hospitais da rede sanitaria pública galega, detectando que o 26,08% das persoas ingresadas presentan infeccións compatibles coa variante Ómicron.\nGalicia adoptará novas medidas fronte a esta nova onda\nO conselleiro de Sanidade, Julio García Comesaña, informou esta mañá en rolda de prensa das novas medidas acordadas polo comité clínico, e entre as que destaca a decisión de limitar a apertura dos locais de hostalería e restauración ás 00,00 da madrugada, e do ocio nocturno ás 2,00.\nA campaña de vacinación da gripe continuará ata mediados de xaneiro\nA directora xeral de Saúde Pública, Carmen Durán Parrondo, informou en rolda prensa da decisión prorrogar en dúas semanas a campaña de vacinación contra a gripe, que se estenderá até mediados do mes de xaneiro de 2022, ou até esgotar as doses dispoñibles\nA directora xeral de Saúde Pública da Consellería de Sanidade, Carmen Durán Parrondo, anunciou, na Comisión 5ª do Parlamento de Galicia, que a Consellería de Sanidade ten marcado como obxectivo estender o Programa poboacional de cribado de cancro de cérvix a todas as áreas sanitarias, acadando unha cobertura total da poboación diana.\nO Sergas impulsa o primeiro ensaio clínico con medicamentos CAR-T en Galicia\nO conselleiro de Sanidade, Julio García Comesaña; o director xeral do Hospital Clínic de Barcelona, Josep María Campistol; e a xerente de Galaria, Empresa Pública de Servizos Sanitarios, Rocío Mosquera, asinaron esta mañá un convenio de colaboración para impulsar o primeiro ensaio clínico con medicamentos CAR-T de Galicia.\nO Sergas habilita a receita electrónica na atención primaria\nO Servizo Galego de Saúde habilitou a dispoñibilidade de indicar produtos sanitarios e algúns medicamentos por parte do seu persoal de enfermaría do Sergas, a través da receita electrónica integrada na historia clínica de cada paciente.\nA Xunta segue a avanzar cara a unha maior atención presencial nos centros de saúde co obxectivo fixado de chegar ao 60% a finais de ano. Así, dende hai unha semana, a cidadanía galega xa pode pedir cita presencial co seu centro de saúde a través do teléfono, a páxina web ou a app Sergas Móbil.\nA subdirectora xeral de Atención Hospitalaria do Sergas, Raquel Vázquez Mourelle, recolleu en Toledo o primeiro Premio ao protagonista do ano en enfermidades raras que a Fundación Weber outorgou ao Servizo Galego de Saúde, pola iniciativa Estratexia Galega en Enfermidades Raras.\nA Xunta de Galicia iniciou esta onte, na residencia Porta do Camiño de Santiago, a administración das terceiras doses da vacina da Covid, nas persoas usuarias dos centros sociosanitarios galegos, para continuar, hoxe, no resto de Galicia.\nSanidade abre a autocita para todas as persoas sen vacinar da Covid\nRedacción - 28/08/2021\nA Consellería de Sanidade vai abrir a autocita para todas as persoas que, por diferentes motivos, non foron vacinadas. Así o anunciou o conselleiro Julio García Comesaña, durante a visita que realizou ao punto de vacinación masiva de Vigo, que está localizado no IFEVI.\nA mocidade poderá acceder ao sistema de autocita a través do seu DNI ou da tarxeta sanitaria\nRedacción - 07/08/2021\nO sistema de autocita que abrirá de novo dende as 9 horas do sábado 7 de agosto e ata as 23,30 horas do domingo 8 terá dúas posibilidades de acceso: a través da introdución do número da tarxeta sanitaria ou, en caso de persoas que non sexan usuarias da asistencia sanitaria do Sergas, a través do seu número de DNI.\nRedacción - 02/08/2021\nA Xunta de Galicia vén de publicar, na plataforma de contratos públicos de Galicia, despois da autorización do Consello da Xunta, a licitación da subministración de 48 ecógrafos con destino aos Servizos de Radiodiagnóstico de diversos centros sanitarios do Sergas.\nSanidade habilita o 900 400 116 para obter o certificado de vacinación\nA Consellería de Sanidade, vén de habilitar unha nova modalidade para obter o certificado de vacinación covid-19, a través do número de teléfono 900 400 116.\nO Concello de Tomiño lamenta “o desleixo” do Sergas ante o estado da Atención Primaria no municipio\nMeses despois de manter unha entrevista co conselleiro de Sanidade e logo de múltiples reunións periódicas co persoal do Centro de Saúde, o Concello de Tomiño constata que a precaria situación da Atención Sanitaria no municipio continúa sen estar resolta.\nGalicia entrega lectores oculares para pacientes con trastornos neuromotores graves\nO conselleiro de Sanidade, Julio García Comesaña, trasladou ao Parlamento de Galicia os últimos avances acadados na comunidade galega, no referente aos coidados das persoas que sofren Esclerose lateral amiotrófica (ELA), destacando a entrega de lectores oculares para pacientes con trastornos neuromotores graves.\nO Porriño otorgou hoxe licenza de construción ao Sergas para ampliar o Centro de Saúde\nCon data de hoxe, o Concello do Porriño comunicou ao SERGAS a concesión da licenza de construción para a proxectada reforma e ampliación do Centro de Saúde, segundo comunicou Pedro Pereira, concelleiro de Infraestruturas e Urbanismo.\nInspectores de Sanidade visitan preto de 9.000 establecementos dentro da campaña de reforzo para a mellora do cumprimento de medidas da Covid-19\nRedacción - 29/03/2021\nA campaña de reforzo para a mellora do cumprimento das medidas sanitarias para facer fronte á crise sanitaria ocasionada pola covid, posta en marcha nos mes de febreiro pola Consellería de Sanidade, a través da Dirección Xeral de Saúde Pública, xa leva realizadas, ata o 21 de marzo, preto de 9.000 visitas a establecementos.\nGalicia conta cun sistema múltiple para a detección das novas variantes do virus da Covid\nA directora xeral de Saúde Pública da Consellería de Sanidade, Carmen Durán Parrondo, informou hoxe, no Parlamento de Galicia, que Galicia dispón de técnicas PCR para a determinación indirecta das novas variantes e de capacidade de secuenciación xenómica.\nO Sergas remata a reforma integral e ampliación de espazos e servizos do centro de saúde de Mondariz-Balneario\nO Servizo Galego de Saúde (Sergas) vén de rematar as obras de reforma integral e ampliación de espazos e servizos no centro de saúde de Mondariz-Balneario, que contaron cun investimento de 115.000€ ao abeiro dun convenio entre o Goberno galego e o Concello.\nO Sergas publica a relación provisional de admitidos e excluídos nas probas para o acceso a diversas categorías de persoal sanitario\nRedacción - 22/03/2021\nO Diario Oficial de Galicia (DOG) publica, na súa edición de hoxe, os anuncios polos que se dá publicidade á relación provisional de admitidos e excluídos, así como os exentos e non exentos do exercicio da lingua galega, nas probas selectivas para o acceso a 42 categorías/especialidades de persoal licenciado sanitario e 6 de persoal técnico sanitario.\nO Sergas lanza unha enquisa para participar no I Plan de Igualdade\nRedacción - 10/03/2021\nNo día luns 8 de marzo, e coincidindo co Día Internacional da Muller, o Servizo Galego de Saúde puxo en marcha unha enquisa para coñecer a opinión do seu persoal respecto á igualdade de xénero na organización.\nO Servizo Galego de Saúde reforza as vías para actualizar os datos da tarxeta sanitaria\nO Servizo Galego de Saúde salienta que a cidadanía galega ten a súa disposición varias ferramentas para actualizar os datos da tarxeta sanitaria. Ben a través da súa páxina web (www.sergas.es), se se ten certificado dixital para garantir a protección de datos do usuario, ou, tamén, acudindo ou chamando ao centro de saúde correspondente.\nA alcaldesa do Porriño agradece o cribado ao SERGAS e anima á veciñanza a participar\nA alcaldesa do Porriño, Eva García, agradece ao Servizo Galego de Saúde e en particular á Xerencia da Área Sanitaria de Vigo que "atendeu en tan pouco tempo" a petición de realizar un cribado masivo entre a veciñanza do Porriño.\nA alcaldesa de Tomiño lamenta que a oposición use o Sergas para facer política nunha situación grave da pandemia\nA alcaldesa de Tomiño, Sandra González, amosa a súa incredulidade ao enterarse por unha publicación da oposición de que o Sergas continuará co cribado no municipio. Na tarde de onte, o Partido Popular de Tomiño realizaba un comunicado en Facebook alegrándose da decisión tomada pola Xerencia da Área Sanitaria de Vigo de trasladar un dispositivo do Sergas ao concello para continuar coa detección de casos de Covid-19.\nO Sergas reprograma cirurxías non urxentes co obxecto de garantir o número de camas necesarias para facer fronte á terceira onda da Covid\nComo parte do Plan de continxencia fronte á pandemia da Covid-19, o Servizo Galego de Saúde está a aplicar, desde este luns, o aprazamento de determinados actos cirúrxicos que permitan demora. Trátase de cirurxía con ingreso complexas que poden requirir no post operatorio o uso de camas de críticos.\nSanidade actualiza a listaxe de territorios de obrigado rexistro para visitantes a Galicia\nA Consellería de Sanidade vén de actualizar a listaxe de territorios con rexistro obrigatoiro para os viaxeiros que cheguen a Galicia nas vindeiras datas.\nO espazo cedido polo Concello das Neves ao Sergas funciona xa como unha sala máis do centro de saúde\nContinúan as melloras no Centro de Saúde coa colocación de dúas alfombras mixtas de desinfección e secado anti-Covid para as dúas entradas do centro (a principal e o novo espazo habilitado), que serán substituídas mensualmente, e desinfectadas diariamente.\nA alcaldesa do Porriño congratúlase de que a Xunta solicite a licenza de obras para ampliar o Centro de Saúde\nRedacción - 04/12/2020\nA alcaldesa do Porriño, Eva García congratulase de que a Consellería de Sanidade xa solicitase a licenza para a obra en relación co proxecto de ampliación do Centro de Saúde, e así móvase ficha na boa dirección.\nA Axencia de Doazón de Órganos e Sangue lanza a campaña de promoción da doazón de médula ósea\nCada ano son diagnosticadas 6.400 persoas de leucemia en España. Moitas delas precisarán dun transplante de medula ósea para poder superar a enfermidade. O transplante de proxenitores hematopoéticos (TPH), máis coñecido coma transplante de medula ósea, é a única esperanza para moitos afectados de leucemia e outras enfermidades do sangue.\nInicio de acondicionamento da antiga ‘Galiña azul’ nas Neves\nO Servizo Galego de Saúde vén de comezar as obras de acondicionamento das vellas instalacións da 'Galiña Azul', situadas a carón do Centro de Saúde. O Concello das Neves cedera o ámbito da antiga Escola Infantil ao SERGAS para a ampliación do Centro de Saúde da vila que gañará, así, máis de 50 metros cadrados.\nSanidade mantén abertas diversas investigacións relacionadas coa venda ilegal de probas diagnósticas da Covid-19 na nosa comunidade\nA inspección de servizos sanitarios da Consellería de Sanidade ten coñecemento de mensaxes publicitarias e puntos de venda relacionados coa probas diagnósticas da Covid-19 (PCR, test de anticorpos, antíxenos,...), realizados por entidades que non dispoñen de autorización sanitaria.\nO SERGAS presenta aos sindicatos un Plan de continxencia Covid-19 coa contratación por un ano de máis dun centenar de profesionais de enfermería\nO pasado venres celebrouse a reunión da Mesa sectorial de Sanidade, a través de videoconferencia, coa asistencia do xerente do Servizo Galego de Saúde, José Flores Arias, os directores xerais de Asistencia Sanitaria, Jorge Aboal, de Saúde Pública, Carmen Durán, e de Recursos Humanos, Ana Comesaña e coa asistencia dos representantes das organizacións sindicais CIG, CCOO, CSIF, SATSE, UGT.\nO Sergas ten activo un teléfono para facilitar a detección e seguimento de casos de persoas que non residan en Galicia\nO Servizo Galego de Saúde mantén operativo un procedemento específico para a detección e seguimento de persoas procedentes doutras comunidades autónomas ou doutros países e non residentes en Galicia que estea na comunidade de vacacións ou de paso e que poidan presentar síntomas de coronavirus.\nSalceda envía unha solicitude á Consellería de Sanidade e ao SERGAS pola situación que se está a vivir no Centro de Saúde\nA alcaldesa, Loli Castiñeiras, expón que nas últimas semanas están a recibir multitude de queixas dos veciños e veciñas do municipio pola dificultade que se está a producir para recibir atención no Centro de Saúde.\nO Equipo de Goberno de Redondela lamenta a negativa do Sergas a facilitar datos sobre a evolución do COVID-19 no municipio\nRedacción - 28/04/2020\nO Equipo de Redondela amosou o seu rexeitamento á actitude da xerencia do SERGAS que, nun escrito remitido o pasado 24 de abril, negase a ofrecer os datos requiridos polo Goberno local sobre a situación sanitaria do municipio e as previsións de evolución da enfermidade. No seu escrito, o Servizo Galego de Saúde, asegura non poder ofrecer eses datos ao tratarse “de información clínica co máximo nivel de protección, sendo a protección de datos de carácter persoal un dereito fundamental da cidadanía”.\nA Mancomunidade do Val Miñor pide ao SERGAS “datos concretos” da evolución do COVID-19 nos tres municipios\nO presidente da Mancomunidade de Municipios do Val Miñor e alcalde de Baiona, Carlos Gómez, vén de solicitar do SERGAS que, “á maior brevidade posible” lle sexan facilitados datos “reais e fiables” sobre a evolución do COVID-19 na comarca. Gomez destaca a importancia de posuír dita información “para que os concellos de Baiona, Nigrán e Gondomar saiban como afecta a pandemia á súa poboación, a curva de evolución prevista e, en consecuencia, poder adoptar as medidas correctoras máis adecuadas e máis efectivas para a súa veciñanza”.